Tuis - Primêre Meisieskool Oranje Bloemfontein
Welkom by Primêre Meisieskool Oranje
Hartlik welkom by die Christelik en Nasionale Primêre Meisieskool Oranje! Ons is ŉ trotse skool met ŉ trotse tradisie en soos een groot familie waar elke dogter vir ons baie spesiaal is. Dit is die begin van ŉ wonderlike fase in jou lewe!
Dit is ons strewe om hier, by die primêre skool, geleenthede vir ons dogters te skep en te belê in ŉ leerruimte waarin hulle veilig kan voel en met vertoue kan ontwikkel tot hul volle potensiaal. Soos in Pres. M.T. Steyn, stigter van ons skool, se woorde, gee ons die dogters: “Godsdiens, eerbied en geloof in die goeie, die edele en die heilige en sy staan so vas soos ŉ rots. Sy sal, as die geleentheid hom voordoen, ŉ heldin word.”
Die visie van C & N Primêre Meisieskool Oranje is om elke dogter met liefde en die regte waardes en norme te ontwikkel as ŉ selfstandige, bekwame jong vroue wat in staat is om gelukkige, vervulde lewens te lei, sodat hulle ŉ besondere bydrae kan maak – nie net in Suid-Afrika nie, maar ook in die wye wêreld. Die C & N Primêre Meisieskool Oranje is verbind tot uitmuntende, rigtinggewende opvoeding op akademiese-, sport- en kultuurgebied, sodat die leerlinge ŉ onmisbare bydrae tot die lewe kan maak met kennis, uitmuntende vaardighede en die sensitiwiteit van ŉ Christelike benadering.